Այս իմաստով ամէն տարի հանգանակային, դաստիարակչական եւ գործնական զանազան նախաձեռնութիւններ կը կազմակերպուին, որոնց կարեւորագոյնն է տարեկան հանգանակային ձեռնարկը։ Այս տարի կարեւոր այս ձեռնարկը տեղի ունեցաւ Կիրակի, 2 Ապրիլ 2017, կէսօրուան ժամը 12էն մինչեւ երեկոյեան ժամը 5, պատմական “The Queen Mary” նաւուն վրայ, մեծ թիւով ջաւախքահայութեամբ մտահոգ հայորդիներու մասնակցութեամբ։ Թեմիս առաջնորդ Մուշեղ արք. Մարտիրոսեանը կը ներկայացնէր Մոնթեպելլոյի Ս. Խաչ եկեղեցւոյ հովիւ Աշոտ քհնյ. Քամպուրեանը։ Հոն էին Հայաստանի Հանրապետութեան Լաս Վեկասի պատուոյ Հիւպատոս Ատրուշան Արմէնեանը, ՀՅԴ Կեդրոնական Կոմիտէի ներկայացուցիչ տոքթ. Գարմէն Օհանեանը, Ջաւախքի Կեդրոնական յանձնախումբի անդամ եւ շրջանի կապ Յարութ Մանուկեանը, ՀՕՄի Շրջանային վարչութեան ատենապետ Ռեպեքա Պէրպէրեանը, փոխ-ատենապետ Այտա Պապայեան-Ալռայէսը, անդամներ Մարօ Փափազեանն ու Գարմէն Լիպարիտեանը, ՀՕՄի Ջաւախք Հիմնադրամի յանձնախումբի երկար տարիներու անցեալի ատենապետ եւ յարատեւ զօրակցող ընկհ. Հայկոյշ Քոհլըր, քոյր կազմակերպութիւններու ներկայացուցիչներ, հովանաւորներ, բարերարներ, նուիրատուներ, ՀՕՄի անդամներ եւ համակիրներ։